tartuNLP/wikipedia-smugri-20251201 huggingface dataset:
Valgjärv (Kasaritsa)

Valgjärv (myös "Võru Valgjärv, Jaani järv") on Virossa Võrumaalla Võrun kunnan Kosen kauppalassa sijaitseva järvi.
Maantietoa.
Järvi on 415 metriä pitkä, 100 metriä leveä, ja sen pinta-ala on 3,6 hehtaaria. Se sijaitsee Kosen kauppalassa puoli kilometriä Võrusta kaakkoon ja kauppalan asuinalueita sijaitsee järven pohjois-, itä- ja eteläpuolella. Järven lounaispuolella on sen sijaan peltomaata. Järviallas on muodostunut jyrkkärinteiseen laaksoon, joka aukeaa kaakossa Koreli ojan laaksoon päin. Järven syvyys on 9,3 metriä, mutta sen keskisyvyys on 3,6 metriä. Syvin kohta sijaitsee keskikohdasta hieman kaakkoon päin. Laakson koillispuoli on alavaa maata, jossa asuinalue ulottuu rantaan asti. Järven rantaviivan pituus on 940 metriä.
Luontoarvoja.
Jos verrataan Valgjärv viereiseen Verijärveen, on Valgjärven vesi selvästi kirkkaampaa. Järvessä elää ainakin hauki, särki, sorva, ahven, lahna, suutari ja made.
Vesistösuhteita.
Valgjärv kuuluu Võhandu jõen valuma-alueeseen, jossa sen lasku-uoma Koreli oja on Vanajõen sivuhaara. Järveen ei ole karttojen mukaan merkkitty tulevia ojia, joten järven valuma-alue on pieni. Sen vesi on peräisin sadannasta sekä rinteiden ja järvenpohjan lähteistä. Sen laskuoja alkaa järven kaakkoispäästä ja seuraa laakson pohjaa Koreli ojaan asti. Võhandu jõgi laskee Kuumajärveen, joka on Peipsijärven keskiosan nimi. Peipsijärven alue muodostaa Narvanjoen vesistöalueen keskiosan. Peipsijärven pohjoispäästä alkava laskujoki Narvanjoki jatkaa vesireittiä pohjoiseen päin ja laskee lopuksi Suomenlahteen.
Urayasu

Urayasu () on Japanin kaupunki Honshūn saarella Kantōn alueella Chiban prefektuurissa. Se sijaitsee prefektuurin luoteisosassa Tokionlahden pohjukassa. Kaupunki on rakentunut Edojoen suulle, suureksi osaksi täyttömaalle. Lännessä kaupunki rajautuu Tokion metropolin Edogawan erillisalueeseen. Urayasussa on 171 347 asukasta (heinäkuussa 2020) ja sen pinta-ala on 17,30 neliökilometriä.
Urayasu kehittyi historiallisesti jokisatamana, jonka ympäristöstä kerättiin "nori"-merilevää ja "asari"-simpukoita ("Ruditapes philippinarum"). Toisen maailmansodan jälkeen Tokionlahden rannikkoa alettiin kuitenkin kehittää osana laajaa Keiyōn teollisuusvyöhykettä, ja sen luonne muuttui täysin. Urayasun väkiluku alkoi kasvaa voimakkaasti sen jälkeen, kun sinne valmistui metroyhteys Tokiosta vuonna 1969. Kaupunkioikeudet Urayasu sai vuonna 1981. Kaupunkiin on sijoittunut esimerkiksi metalliteollisuuden logistiikkaa.
Urayasun merkittävin nähtävyys on kaupungin rannikolle vuonna 1983 avattu huvipuisto Tokion Disneyland. Sittemmin vuonna 2001 sen viereen on valmistunut myös Tokion DisneySea. Kaupungin läpi kulkevan Sakaijoen varrella on säilynyt muistumia vanhan kalastuskylän asutuksesta. Urayasua palvelevat JR Higashi-Nihonin Keiyō-linja ja Tōkyō metron Tōzai-linja.
Tatjana Štšelkanova

Tatjana Sergejevna Štšelkanova (, 18. huhtikuuta 1937 Jejsk – 24. marraskuuta 2011 Pietari) oli Neuvostoliittoa edustanut yleisurheilija, joka menestyi parhaiten pituushypyssä, mutta menestyi myös naisten silloisessa moniottelussa eli viisiottelussa. Hänen suurimmat saavutuksensa urheilijana osuvat 1960-luvun alkupuolelle. 
Tatjana Štšelkanova siirtyi urheilu-uralle vasta 18-vuotiaana. Siihen asti hän oli suuntautunut enemmän teatteriharrastukseen. Hän saavutti seitsemän maansa mestaruutta pituushypyssä ja viisiottelussa. Niistä kuusi tuli vuosien 1961–1966 Neuvostoliiton mestaruuskisojen pituushypyssä ja vuoden 1963 viisiottelumestaruus. Vuosina 1961–1963 hän oli voittamassa maansa pikaviestimestaruutta Leningradin Burevestinikin riveissä. Hän nousi maailman kärkinimeksi tehdessään kesällä 1961 uuden pituushypyn ME:n 648 parantamalla Itä-Saksan Hildrun Clausin ennätystä seitsemällä sentillä. ME:tä Štšelkanova paransi seuraavana kesänä tulokseen 653 ennen Euroopan mestaruuskisoja, joissa hän otti kullan. Hän paransi ME:tään vielä samana syksynä lukemiin 662. Ennen vuoden 1964 Tokion olympialaisia Štšelkanova oli pituushypyn suosikki, sillä hän oli parantanut ME:tään heinäkuussa 1964 Moskovassa tulokseen 670. Olympialaiset olivat hänelle kuitenkin pettymys, sillä hän joutui tyytymään pronssimitaliin Ison-Britannian Mary Randin voittaessa uudella ME:llä 676. Puolan Irena Kirszenstein otti hopean. Vuoden 1966 EM-halleissa Dortmundissa Štšelkanova hyppäsi 673 voittaessaan halli-EM:n. Tällöin olympiavoittaja Rand jäi hänestä 20 cm.
Suomessa Štšelkanova kilpaili heinäkuun lopulla 1962 voittaessaan pituushypyn Nuorisofestivaalien kisoissa Helsingissä.
Uran jälkeinen aika.
Urheilu-uransa jälkeen Štšelkanova työskenteli Leningradin kaupungin sähköteknisen instituutin (nyk. Pietarin yliopiston tietoliikenneosasto) palveluksessa opettajana.
Lauluja rakkaudesta

Lauluja rakkaudesta tarkoittaa seuraavia asioita:
Tchologon alue

Tchologon alue () on Savanesin piirikuntaan kuuluva hallintoalue Norsunluurannikon pohjoisosassa. Sen pinta-ala on 17 728 neliökilometriä. Alueen hallinnollinen keskus on Ferkessédougou. Asukkaita on 468 000 henkeä (vuonna 2014).
Tchologon alue rajoittuu idässä Bounkanin, etelässä Hambolin ja lännessä Poron alueisiin sekä pohjoisessa Burkina Fasoon ja Maliin.
Alue käsittää Ferkessédougoun, Kongin ja Ouangolodougoun departementit. Kuntia ovat Diawala, Ferkessédougou, Kong, Koumbala, Nielle ja Ouangolodougou. Asukkaat ovat etupäässä senufoihin kuuluvia niarafoloja sekä mandinkoja. Yleisin kieli on niarafolo.
Seudun pääelinkeinot ovat maanviljelly ja karjanhoito. Lisäksi harjoitetaan käsityöammatteja ja kaupankäyntiä. Tärkeimmät viljelykasvit ovat maissi, maapähkinä, riisi ja jamssi. Myytäväksi tuotetaan puuvillaa, cashewpähkinöitä, sokeriruokoa, tupakkaa, soijaa ja vihanneksia. Kotieläimiä ovat naudat, lampaat, vuohet, siat ja siipikarja. Polttopuut ja puuhiili ovat tärkeä tulonlähde. Teollisuutta edustavat puuvillankäsittelylaitos ja sokeritehdas. Kultaa kaivetaan perinteisin menetelmin.
Mustjärv (Võrumõisa)

Mustjärv (myös "Võru Mustjärv" ja "Poti järv") on Virossa Võrumaalla Võrun kunnassa sijaitseva järvi.
Maantietoa.
Järvi on 320 metriä pitkä, 80 metriä leveä, ja sen pinta-ala on 1,7 hehtaaria. Se sijaitsee pitkittäisessä painaumassa, joka toimii rajana Võrun kaupunkialueen ja sen pohjoispuolella sijaitsevan laajan peltoaukean välillä. Järvi on 11,7 metriä syvä, mutta sen keskisyvyys on 5,5 metriä. Kummallakin puolella järveä sijaitsee laakson reunoilla asuinalueet, joiden viereen on rakennettu teollisuusalue. Järven lähirannat ovat niitymäistä kosteikkoa, jossa kasvaa harvakseltaan puita ja pensaita. Rantaviivan pituus on 700 metriä. Järvelle ei tule tietä.
Luontoarvoja.
Vesi vaihtuu järvessä hyvin hitaasti. Vedenväri on ruskehtavan punainen ja sen näkösyvyys on pieni. Järvessä elää ainakin hauki, särki, ahven, lahna, suutari ja ruutana.
Vesistösuhteita.
Mustjärv kuuluu Võhandu jõen valuma-alueeseen, jossa sen lasku-uoma Poti oja on Koreli ojan sivu-uoma ja Koreli oja on vuorostaan Vanajõen sivuhaara. Järvi on Poti ojan läpivirtausjärvi. Siihen ei tule muita ojia. Võhandu jõgi laskee Kuumajärveen, joka on Peipsijärven keskiosan nimi. Peipsijärven alue muodostaa Narvanjoen vesistöalueen keskiosan. Peipsijärven pohjoispäästä alkava laskujoki Narvanjoki jatkaa vesireittiä pohjoiseen päin ja laskee lopuksi Suomenlahteen.
Wieliczkan piirikunta

Wieliczka on yksi Vähä-Puolan voivodikunnan piirikunnista. Piirikunnan väkiluku oli vuoden 2019 lopussa 129 136. Kunnat Wieliczkan piirikunnassa ovat Biskupice, Gdów, Kłaj, Niepołomice ja Wieliczka.
Vuoden 2019 lopussa piirikunnan asukkaista 51,2 prosenttia oli naispuolisia ja 48,8 miespuolisia. Alle 18-vuotiaat muodostivat 21,2 prosenttia piirikunnan väestöstä, työikäiset 61,2 prosenttia ja eläkeläiset 17,6 prosenttia väestön keski-iän ollessa 39,2 vuotta. Vuonna 2019 piirikunnassa syntyi 1 401 lasta. Wieliczkan piirikunnan väkiluku on kasvanut suoraviivaisesti koko 2000-luvun ajan ja sen ennustetaan kasvavan 159 684 asukkaaseen vuoteen 2050 mennessä.
Silence in the Snow

Silence in the Snow on yhdysvaltalaisen metalcoreyhtyeen Triviumin seitsemäs studioalbumi, joka julkaistiin 2. lokakuuta 2015.
Mika Hori

Mika Hori (, s. 17. helmikuuta 1992) on japanilainen jääkiekkoilija, pelipaikaltaan puolustaja.
Hori on edustanut Japania Sotšin talviolympialaisissa 2014 ja Pyeongchangin talviolympialaisissa 2018. Sotšissa 2014 Hori pelasi viisi ottelua ilman tehopisteitä keräten kaksi rangaistusminuuttia. Pyeongchangissa 2018 hän pelasi viisi ottelua tehopistein 0+1=1 ilman rangaistusminuutteja.
Hori kuului Japanin joukkueeseen myös Malmön MM-kilpailuissa 2015 ja Kamloopsin MM-kilpailuissa 2016. Malmössa 2015 Hori pelasi viisi ottelua ilman tehopisteitä keräten kuusi rangaistusminuuttia. Kamloopsissa 2016 hän pelasi viisi ottelua tehopistein 1+0=1 keräten kuusi rangaistusminuuttia.
Shoot for the Moon

Shoot for the Moon on vuonna 2020 julkaistu Tuomas Tuppuraisen ohjaama suomalainen dokumenttielokuva. Elokuvan kertoo Iron Sky -elokuvasarjan tekemisestä.
Elokuva on vapaasti katsottavissa ja ladattavissa elokuvan verkkosivuilla .
Pitäjäntupa-museo (Hirvensalmi)

Pitäjäntupa eli Pitäjäntupa-museo on Hirvensalmen kirkonkylän keskustassa sijaitseva paikallismuseo. Museorakennuksena toimii vuonna 1898 rakennettu entinen maalaistalo, joka on toiminut pitäjäntupana ja sittemmin kunnantalona vuoteen 1984 saakka.
Museossa esitellään muun muassa Ahti Karjalaisen elämäntyötä ja kotiseutumuseon perusnäyttelyä. Hirvensalmen kotiseutumuseolla on toimintaa myös viereisessä Hirvensalmen seuratalossa (Junnankuja 25).
Suicidal Tendenciesin diskografia

Suicidal Tendencies on vuonna 1980 Venicessä, Los Angelesissa perustettu skate punk/thrash/speed metal -yhtye. Suicidal Tendencies on myös vaikuttanut osittain varhaisen metalcoren kehitykseen.
Hola lump

Hola lump (myös "Võrumõisa tiik") on Virossa Võrumaalla Võrun kunnan Võrumõisan kylässä sijaitseva tekolampi. Virolaisissa nimissä sekä "tiik" että "lump" merkitsevät lampea.
Maantietoa.
Tekolampi on 370 metriä pitkä, 60 metriä leveä, ja sen pinta-ala on 1,4 hehtaaria. Se on muodostettu katkaisemalla laskuvedeltä kulku etelään kaakkoisrantaan rakennetulla maapadolla. Lampi sijaitsee Haavametsän kulmakunnalla aivan Võrun kaupungin taaja-alaueen ulkopuolella. Sen ympärillä on peltomaata ja pari taloa. Lammessa on pieni kartoissa näkyvä saari.
Vesistösuhteita.
Hola lump kuuluu Võhandu jõen valuma-alueeseen, jossa sen lasku-uoma Koreli oja on Vanajõen sivuhaara. Lampeen tulee yksi pelto-oja ja sen laskuoja on johdettu etelämpänä Poti ojaan, joka virtaa Mustjärven läpi Koreli ojaan. Järven valuma-alueen pinta-ala on 1,0 neliökilometri.Võhandu jõgi laskee Kuumajärveen, joka on Peipsijärven keskiosan nimi. Peipsijärven alue muodostaa Narvanjoen vesistöalueen keskiosan. Peipsijärven pohjoispäästä alkava laskujoki Narvanjoki jatkaa vesireittiä pohjoiseen päin ja laskee lopuksi Suomenlahteen.
Silicon Valley, Baby

Silicon Valley, Baby on Erika Haaviston ohjaama ja kuvaama autobiografinen suomalainen pitkä dokumenttielokuva, jonka ensi-ilta oli vuoden 2020 Docpoint-elokuvafestivaaleilla. Elokuva kertoo Kalifornian Piilaaksoon matkaavasta startup-yrittäjästä, joka vie pikakahvi-ideaansa maailmalle. Dokumenttielokuva voitti kunniamaininnan Nordic International -elokuvafestivaalilla New Yorkissa. Elokuva oli katsottavissa Yhdysvalloissa Kanopy-palvelun kautta välillä 2020-2025.
Treasure (yhtye)

Treasure (kor. 트레저; jap. トレジャー) on 12-jäseninen eteläkorealainen yhtye, jonka levy-yhtiönä toimii YG Entertainment. Levy-yhtiö kokosi yhtyeen tosi-tv-sarjan "YG Treasure Box" kautta vuonna 2019. Treasure julkaisi ensimmäisen singlealbuminsa " 7. elokuuta 2020.
Pieni punainen

Pieni punainen on Jouko Aaltosen ohjaama suomalainen dokumenttielokuva, joka on julkaistu vuonna 2020. Elokuva kertoo Suomen maolaisesta liikkeestä.
Tähti (nimi)

Tähti on Suomessa ja Virossa käytetty naisen etunimi. Se on mahdollisesti suora käännös tähteä merkitsevästä latinankielisestä nimestä Stella. Muita ’Tähti’-merkityksisiä etunimiä ovat muun muassa espanjalainen Estella ja persialaislähtöinen Ester.
Nimi Suomessa.
"Tähti"-etunimeä ehdotti käyttöön kansatieteilijä H. A. Reinholm vuonna 1879. Digi- ja väestötietoviraston etunimitilaston mukaan tämä nimi on ollut ainakin yhdellä 1800-luvulla syntyneellä henkilöllä. Tähti-nimeä on annettu lapsille myös 1900-luvun alkupuolella, mutta laajaa suosiota se ei silloin saanut.
Tähti alkoi selvästi yleistyä etunimenä 1970-luvun jälkeen. Vuoteen 2020 mennessä tämännimisiä naisia tai tyttöjä on ollut Suomessa noin 80–100. Suurin osa Tähdistä on syntynyt 2000- tai 2010-vuosikymmenellä.
Nimipäivät.
Virossa Tähti, Tähte ja Stella viettävät nimipäivää 19. lokakuuta. Suomessa Tähti-nimi esiintyy Helsingin yliopiston almanakkatoimiston julkaisemassa hevosten nimipäiväkalenterissa. Sen mukaan Tähden nimipäivä on 12. joulukuuta.
Haruka Toko

Haruka Toko (, s. 16. maaliskuuta 1997 Tokio) on japanilainen jääkiekkoilija, pelipaikaltaan hyökkääjä. Hän pelaa SDHL-seura Linköping HC:n joukkueessa.
Toko kuului Japanin joukkueeseen Pyeongchangin talviolympialaisissa 2018, joissa hän pelasi viisi ottelua tehopistein 0+2=2 ilman rangaistusminuutteja. Toko on edustanut Japania myös Malmön MM-kilpailuissa 2015, Kamloopsin MM-kilpailuissa 2016 ja Espoon MM-kilpailuissa 2019. Malmössa 2015 hän pelasi kolme ottelua ilman tehopisteitä keräten kaksi rangaistusminuuttia. Kamloopsissa 2016 hän pelasi viisi ottelua ilman tehopisteitä ja rangaistusminuutteja. Espoossa 2019 hän pelasi viisi ottelua tehopistein 0+2=2 ilman rangaistusminuutteja.
Toko pelasi kaudella 2019–2020 Linköping HC:n joukkueessa 36 runkosarjaottelua, joissa hän teki tehopisteet 7+10=17 keräten kuusi rangaistusminuuttia sekä kaksi pudotuspeliottelua ilman tehopisteitä ja rangaistusminuutteja.
Tokon sisko Ayaka on myös olympia- ja MM-tason jääkiekkoilija.
Kaasjärv

Kaasjärv on Virossa Võrumaalla Võrun kunnan Sikan kylässä sijaitseva järvi.
Maantietoa.
Järvi on 360 metriä pitkä, 110 metriä leveä, ja sen pinta-ala on 3,1 hehtaaria. Se on muodostunut viime jääkauden loppuvaiheen mannerjäätikön sulamisvesien maaperään kuluttamaan laaksoon, joka yhtyy lännessä Linsorgin vastaavaan laaksoon. Laakson eteläpuolelle jää Sika-kylän peltomaat ja pohjoispuolelle Kunnmägi. Kummallakin puolella putoaa järveen 35–40 metriä korkeat mäen rinteet. Laakson yläpuolella sijaitsevat alueen maatalot ja pellot. Laakson pohjalla on metsää ja suomaata. Vaikka laakso on pohjaltaan tasainen, on järvi 13 metriä syvä. Syvin kohta sijaitsee järven toisessa päässä. Järven keskisyvyys on 5,2 metriä. Sen pohjoisrantaa seuraa pikkutie. Järven rantaviiva on 820 metriä pitkä.
Luontoarvoja ja luokittelu.
Järvi on Vesipolitiikan puitedirektiivin (VPD) () luokituksen (VRD 3) mukaan veden kovuuden osalta keskikova järvi, jonka vesimassa lämpötilakerrostuu (). Järvi luokitellaan limnologisesti samanaikaisesti samalla sekä kovavetiseksi järveksi että eutrofiseksi järveksi (, KE). Silloin järven veden kalkkipitoisuus on keskikorkea tai korkea ja sen ravinnepitoisuudet ovat korkeat. Järvi on silloin rehevöitynyt.
Järven hiekkapohjaiset rannat sijaitsevat etelärannalla. Järven vesi vaihtuu hitaasti. Vedenväri on vaaleanvihreä, ja näkösyvyys on 6 metriä. Vesi on talvisin ja kesäisin lämoötilakerrostunut. Vuonna 1971 tutkittiin vesikasvillisuutta ja silloin löydettiin 23 kasvilajia. Näiden joukossa oli harvinainen jouhivita ("Potamogeton rutilus", ). Rantoja kiertää runsaana kukkiva lumpeikko. Järvessä elää ainakin hauki, ahven, särki, lahna, ruutana ja sorva.
Vesistösuhteita.
Kaasjärv kuuluu Võhandu jõen valuma-alueeseen, jossa sen lasku-uoma Koreli oja on Vanajõen sivuhaara. Järveen tulee vain yksi laakson kuivatusoja. Kaasjärven laskuoja yhtyy Linsorgin laaksossa kulkevaan ojaan, joka laskee Verijärveen. Koreli oja virtaa Verijärven läpi. Võhandu jõgi laskee Kuumajärveen, joka on Peipsijärven keskiosan nimi. Peipsijärven alue muodostaa Narvanjoen vesistöalueen keskiosan. Peipsijärven pohjoispäästä alkava laskujoki Narvanjoki jatkaa vesireittiä pohjoiseen päin ja laskee lopuksi Suomenlahteen.
Nilsiän museo

Nilsiän museo on Kuopion kaupungin Nilsiän pitäjän alueen kulttuuriperintöä esittelevä paikallismuseo. Museon toiminta avattiin yleisölle vuonna 1977 ensin aittamuseona, mutta on sittemmin laajentunut kattamaan koko Simolan talon pihapiirin. Museota ylläpitää Nilsiän perinne- ja kulttuuriyhdistys.
Museo ja museokahvila ovat avoinna hiihtoloma- ja kesälomakausina sekä tilauksesta.
Loosu järv

Loosu järv on Virossa Võrumaalla Võrun kunnan Loosun kylässä sijaitseva järvi.
Maantietoa.
Järvi on 700 metriä pitkä, 110 metriä leveä, ja sen pinta-ala on 6,0 hehtaaria. Järvi on muodostunut peltoalueella sijaitsevaan virtaveden kuluttamaan matalaan laaksoon. Sen syvyys on 4,3 metriä, mutta keskisyvyys on vain 2,1 metriä. Järvi on siksi kapea verrattuna sen pituuteen. Sen luoteisrannat ovat asuttuja, mutta kaakkoisrannoilla on alavaa niittyä ja metsää. Asunnot ja peltomaat tulevat sadan metrin päähän ranasta. Väimelän asuialueelle on yli puoli kilometriä matkaa. Järven rantaan ei tule tietä.
Luontoarvoja.
Järven rannat ovat soistuneita ja järven pohjassa on yli 10 metriä paksu mutakerros. Veden läpivirtaus on pientä, vedenväri on vihertävän keltaista ja näkösyvyys on 2 metriä. Vesi on kesäisin lämmintä ja sen alusvesi sekoittuu päällysveden kanssa jatkuvasti. Talvella järven pohjaan muodostuu hapeton vesikerros. Vuonna 1958 havaittiin vesikasvillisuuden peittävän puolet järvestä. Järvessä elää ainakin ahven ja ruutana.
Vesistösuhteita.
Loosu järv kuuluu Albri ojan valuma-alueeseen, jossa Albri oja on Võhandu jõen sivu-uoma. Järveen on johdettu pieniä ojia järven ympäristöstä. Järven laskuoja Albri oja virtaa suoraksi kaivettuna ojana kahden lammen kautta ja yhtyy Kirumpään kylässä Võhanduun. Võhandu jõgi laskee Kuumajärveen, joka on Peipsijärven keskiosan nimi. Peipsijärven alue muodostaa Narvanjoen vesistöalueen keskiosan. Peipsijärven pohjoispäästä alkava laskujoki Narvanjoki jatkaa vesireittiä pohjoiseen päin ja laskee lopuksi Suomenlahteen.
Tarnówin piirikunta

Tarnów on yksi Vähä-Puolan voivodikunnan piirikunnista. Piirikunnan väkiluku oli vuoden 2019 lopussa 201 497. Kunnat Tarnówin piirikunnassa ovat Ciężkowice, Gromnik, Lisia Góra, Pleśna, Radłów, Ryglice, Rzepiennik Strzyżewski, Skrzyszów, Szerzyny, Tarnów, Tuchów, Wierzchosławice, Wietrzychowice, Wojnicz, Żabno ja Zakliczyn.
Vuoden 2019 lopussa piirikunnan asukkaista 50,4 prosenttia oli naispuolisia ja 49,6 miespuolisia. Alle 18-vuotiaat muodostivat 19,3 prosenttia piirikunnan väestöstä, työikäiset 62,6 prosenttia ja eläkeläiset 18,1 prosenttia väestön keski-iän ollessa tasan 40 vuotta. Vuonna 2019 piirikunnassa syntyi 2 054 lasta. Tarnówin piirikunnan väkiluku on kasvanut lähes suoraviivaisesti koko 2000-luvun ajan ja sen ennustetaan kasvavan 202 227 asukkaaseen vuoteen 2050 mennessä.
Tsopa järv

Tsopa järv (myös "Põrmu järv Põrmujärv, Kogrejärv") on Virossa Võrumaalla Võrun kunnan Navin kylässä sijaitseva järvi. Virolaisissa järvinimissä "Kogrejärv" viitanne ruutanaan ().
Maantietoa.
Järvi on 500 metriä pitkä, 85 metriä leveä, ja sen pinta-ala on 9,2 hehtaaria. Se on muodostunut maaston pitkänomaiseen painaumaan, joka jää peltoalueiden saartamiseksi. Sen ympärillä sijaitsee Navin kylän hajanaista asutusta ja taloille vievät tiet ympäröivät järven. Luoteispään tie ylittää järven ja sen pengertie katkaisee järvestä irralleen Ohajärven osan. Rantaviivan pituus on 1,1 kilometriä pitkä.
Vesistösuhteita.
Tsopa järv kuuluu Tsopa ojan valuma-alueeseen, jossa Tsopa oja on Võhandu jõen sivu-uoma. Järveen tulee vain muutama lyhyt oja ja se saa sadannan lisäksi lähteestä (Silmäläte) vettä. Järven laskuoja alkaa sen kaakkoispäästä, ja se virtaa ensin pienen Kõgorjärven läpi kunnes kilometrin päässä se yhtyy Võhanduun. Võhandu jõgi laskee Kuumajärveen, joka on Peipsijärven keskiosan nimi. Peipsijärven alue muodostaa Narvanjoen vesistöalueen keskiosan. Peipsijärven pohjoispäästä alkava laskujoki Narvanjoki jatkaa vesireittiä pohjoiseen päin ja laskee lopuksi Suomenlahteen.
Topi Manner

Topi Tapani Manner (s. 1974 Turku) on suomalainen yritysjohtaja. Hän on Elisan toimitusjohtaja ja Finnairin entinen toimitusjohtaja. Koulutukseltaan hän on kauppatieteiden maisteri.
Ura.
Opiskeluaikanaan Manner työskenteli Meritan konttoreissa Raumalla ja Turussa vuodesta 1997 lähtien. Kauppatieteiden maisteriksi hän valmistui Turun kauppakorkeakoulusta vuonna 1999. ja lisäksi hän on suorittanut opintoja Helbus- ja Insead-kauppakorkeakouluissa. 
Nordeassa hän toimi muun muassa Suomen pankkiliiketoiminnan toimitusjohtajana ja Suomen ja Baltian maiden vähittäispankin vetäjänä. Vuosina 2016–2018 hän toimi Nordean johtoryhmän jäsenenä sekä henkilöasiakkaista vastaavan Personal Banking -liiketoiminta-alueen johtajana.
Syyskuussa 2018 hänet valittiin Finnairin toimitusjohtajaksi, kun hänen edeltäjänsä Pekka Vauramo siirtyi Metson johtoon. Työnsä hän aloitti alkuvuonna 2019. Hänen kaudellaan Finnairilla oli kaksi isoa kriisiä, joista toisen aiheutti koronaviruspandermia ja toisen Venäjän hyökkäyssota Ukrainaan. Hänen pitkästä pankkiurastaan oli apua Finnairin rahoituksen ja kassan kestämisen turvaamisessa ja vuoden 2023 toisella neljänneksellä yhtiön tulos oli vahvasti positiivinen.
Elokuussa 2023 Manner nimitettiin teleoperaattori Elisan toimitusjohtajaksi. Hänen edeltäjänsä Veli-Matti Mattila jäi eläkkeellä oltuaan tehtävässä 20 vuotta. Hän aloitti Elisan toimitusjohtajana 1. maaliskuuta 2024.
Luottamustehtävät.
Manner on toiminut
Yksityiselämä.
Mannerilla on puoliso ja kaksi lasta.
Helvetin esikartano

Helvetin esikartano () on Martin Rittin ohjaama yhdysvaltalainen historiallinen draamaelokuva vuodelta 1970. Pääosia näyttelevät Sean Connery, Richard Harris, Samantha Eggar sekä Frank Finlay. Elokuva kertoo 1870-luvulla Pennsylvanian hiilikaivosalueilla toimineesta irlantilaisten kaivostyöläisten salaseurasta nimeltä Molly Maguires sekä työläisten joukkoon soluttautuvasta Pinkertonin etsivätoimiston vakoojasta.
Elokuva kuvattiin Eckleyn kaivoskylässä Pennsylvaniassa vuonna 1968. Kylä ei ollut kovin paljon muuttunut sadassa vuodessa, vaikka kaivostoiminta oli päättynyt. Kuvausten jälkeen kylä muutettiin museoalueeksi.
"Video-oppaassa" vuodelta 1994 Bello Romano luonnehtii elokuvaa pätevästi roolimiehitetyksi ison budjetin action-draamaksi, jonka hidas tempo kuitenkin masentaa.
San Marinon tasavallan yliopisto

San Marinon tasavallan yliopisto () on San Marinon ainoa yliopisto. Se on perustettu vuonna 1985 ja kuuluu NUSCT-verkostoon yhdessä muiden pienten maiden yliopistojen verkostojen kanssa. Yliopiston yhteydessä toimii opiskelija-asuntola, jolla on 12 kalustettua kohdetta.
Toimipaikkoja yliopistolla pääkaupunki Città di San Marinossa sekä Doganassa (Serravallessa). 
Yliopisto muodostuu kolmesta tiedekunnasta (ita. "dipartimenti"): 
Tutkimuskeskuksia yliopistossa on kymmenen.
Yliopiston tärkein media on USMARADIO-radiokanava.
Jalkapallon alle 21-vuotiaiden Euroopan-mestaruuskilpailut 2006

Jalkapallon alle 21-vuotiaiden Euroopan-mestaruuskilpailut 2006 olivat järjestyksessään 15:nnet alle 21-vuotiaiden EM-kilpailut. Lopputurnaus pelattiin Portugalissa 23. toukokuuta – 4. kesäkuuta 2006. Kisapaikkakuntina olivat Águeda, Aveiro, Barcelos, Braga, Guimarães ja Porto. Loppuottelu pelattiin Porton Estádio do Bessa XXI:llä.
Lopputurnaukseen selviytyi kahdeksan joukkuetta ja ne pelasivat kahdessa alkulohkossa, joista Ranska ja Ukraina etenivät lohkovoittajina ja Serbia ja Montenegro sekä Alankomaat lohkokakkosina välieriin. Välierissä Alankomaat voitti Ranskan 3–2 jatkoajan jälkeen ja Ukraina Serbia ja Montenegron maalein 5–4 päättyneen rangaistuspotkukilpailun jälkeen varsinaisen peliajan ja jatkoajan päätyttyä maalittomana. Loppuottelussa Alankomaat voitti Ukrainan 3–0 Klaas-Jan Huntelaarin kahdella ja Nicky Hofsin yhdellä maalilla.
Lopputurnauksessa pelasivat A-lohkossa Ranskan sekä Serbia ja Montenegron lisäksi Saksa ja Portugali sekä B-lohkossa Ukrainan ja Alankomaiden lisäksi Italia ja Tanska. Maalikuninkuuden voitti neljällä maalillaan Alankomaiden Klaas-Jan Huntelaar.
Mestarijoukkue Alankomaiden kokoonpano loppuottelussa.
Kenneth Vermeer, Dwight Tiendalli, Ron Vlaar, Gijs Luirink, Urby Emanuelson, Ismaïl Aissati (78. Ramon Zomer), Demy de Zeeuw, Stijn Schaars, Nicky Hofs, Klaas-Jan Huntelaar, Romeo Castelen (69. Daniel de Ridder). Valmentaja Foppe De Haan.
Kuopion sotaveteraanimuseo

Kuopion sotaveteraanimuseo on Kuopion kaupungin Hatsalan kaupunginosassa, Kuopion vanhalla kasarmialueella toimiva sotahistoriallinen museo. Museo esittelee ja säilyttää kuopiolaista sotaveteraaniperinnettä. 
Museorakennuksena on arkkitehti August Bomanin suunnittelema Tark’ampujapataljoonan päävartion rakennus (1879/1882). Se on osa Kuopion kasarmialueen valtakunnallisesti merkittäväksi arvioitua rakennettua kulttuuriympäristöä. Museota ylläpitää Kuopion veteraaniperinneyhdistys.
Boundiali

Boundiali on kaupunki Norsunluurannikon pohjoisosassa. Se on Boundialin departementin ja Bagouén alueen hallinnollinen keskus. Korhogon kunnassa on 43 100 asukasta (vuonna 2014).
Seutu on pinnanmuodostukseltaan tasankoa. Kasvillisuus on metsä- ja pensassavannia, avointa metsää ja jokivarsien galleriametsiä. Ilmasto on sudanilaistyyppinen. Vuotuinen sademäärä on 1200–1400 millimetriä. Sadekausi kestää toukokuusta lokakuuhun. Joet kuuluvat Bagoén vesistöön. 
Boundialin asukkaat ovat etupäässä senufoja, mandinkoja ja fulbeja.
Paikallisia elinkeinoja ovat maanviljely ja kaupankäynti. Tärkeimmät rahakasvit ovat munuaispuu, mango ja puuvilla. Teollisuutta edustaa mangojen ja puuvillan jalostus.
Billion Dollar Babies (kappale)

Billion Dollar Babies on rock-muusikko Alice Cooperin kappale. Se on kolmas singlejulkaisu samannimiseltä "Billion Dollar Babies"-albumilta. Single julkaistiin heinäkuussa 1973.
Kommunistinen Kiina ja vapaan maailman tulevaisuus

Kommunistinen Kiina ja vapaan maailman tulevaisuus () oli puhe, jonka Yhdysvaltain ulkoministeri Mike Pompeo piti Kalifornian Yorba Lindassa Richard Nixon Presidential Library and Museumilla 23. heinäkuuta 2020. Pompeo kehotti puheessaan vapaan maailman tulemista yhteen tukeakseen Kiinan kansalaisia ja kannustaakseen Kiinaa muuttumaan.
Reykjavíkin taidemuseo

Reykjavíkin taidemuseo on museo, joka toimii kolmessa paikassa Reykjavíkissa, Islannissa. Museon suuri moderni rakennus Hafnarhús kaupungin keskustassa esittelee nykytaidetta. Kjarvalsstaðir on kiertävien modernin taiteen näyttelyiden paikka ja Ásmundarsafn lähellä Laugardaluria on keskittynyt Ásmundur Sveinssonin veistoksiin.
Hafnarhúsin rakennus Reykjavíkin satamassa on peräisin 1910-luvulta, ja avattiin taidemuseona vuonna 2000. 
Kjarvalsstaðir avattiin vuonna 1973. Sen suunnittelija oli islantilainen arkkitehti Hannes Kr. Davíðsson. Siellä on laaja kokoelma Jóhannes Sveinsson Kjarvalin maalauksia.
Jääriäiset

Jääriäiset ("Pogonocherus") on sarvijäärien heimoon kuuluva kovakuoriaissuku. Suvun lajimäärä vaihtelee eri lähteissä. Maailmanlaajuisesti sukuun kuuluu noin 26 lajia. Suomessa suvun edustajia on tavattu 3 lajia.
Yhdystie 7060

Yhdystie 7060 on Etelä-Pohjanmaalla sijaitseva yhdystie Alavudella ja Alajärvellä. Sen reitti kulkee valtatieltä 18 Alavuden Töysästä Alajärvelle Lehtimäen kirkonkylälle päättyen seututien 697 ja kantatien 68 liittymään. Tie on noin 20,5 kilometriä pitkä ja se on koko matkaltaan melko mutkainen.
Alavuden puolella tien osoitenimi on "Lehtimäentie", Alajärvellä tien nimeksi vaihtuu "Töysäntie".
Ennen vuotta 1996 tie oli seututie 706 yhdessä yhdystien 7069 kanssa. Seututien reitti oli Töysä–Lehtimäki–Laasala.
Gurli

Gurli on persialaislähtöinen naisen etunimi, joka merkitsee ruusua. Nimi esiintyy satukokoelmassa "Tuhat ja yksi yötä".
Gurli sisältyi suomalaiseen nimipäiväkalenteriin vuosina 1908–1928, minkä jälkeen se siirrettiin suomenruotsalaiseen almanakkaan. Nimipäivänä on koko ajan ollut 5. elokuuta.
Digi- ja väestötietoviraston mukaan Gurli on vuoteen 2025 mennessä ollut Suomessa etunimenä noin 820–840 naisella. Suosionsa huipulla nimi oli 1900-luvun alkupuoliskolla. 1970-luvun jälkeen syntyneillä suomalaisilla Gurli-etunimi on harvinainen.
Rubin Goldmark

Rubin Goldmark (15. elokuuta 1872 – 6. maaliskuuta 1936) oli yhdysvaltalainen säveltäjä, pianisti ja musiikkipedagogi.
Goldmark oli itävallanjuutalaisen säveltäjä Karl Goldmarkin sisaruksenpoika. Hänen isänsä Leo Goldmark oli juristi ja merkittävä musiikkivaikuttaja aikansa New Yorkissa. Rubin Goldmark opiskeli aluksi yksityisesti pianonsoittoa saksalaissyntyisen Alfred von Livoniuksen johdolla ja vietti vuoden City College of New Yorkissa. Vuonna 1889 hän lähti Wieniin, jossa hänelle opettivat sävellystä Robert Fuchs ja Johann Nepomuk Fuchs sekä pianonsoittoa Anton Door. Vuonna 1891 Goldmark palasi New Yorkiin, jossa jatkoi kahden vuoden ajan opintojaan Yhdysvaltain kansallisessa musiikkikonservatoriossa Rafael Joseffyn ja Antonín Dvořákin johdolla.
Goldmarkin pianotrio d-mollissa (op. 1, 1892) kantaesitettiin toukokuussa 1893 Yhdysvaltain kansallisessa musiikkikonservatoriossa. Breitkopf &amp; Härtel julkaisi teoksen nuotit vuonna 1896. Dvořákin lähdettyä Goldmark opetti pianonsoittoa ja musiikin teoriaa Yhdysvaltain kansallisessa musiikkikonservatoriossa vuosina 1893–1894. Terveyssyistä Goldmark joutui kuitenkin lähtemään New Yorkista, joten hän johti vuoteen 1902 musiikkioppilaitosta Coloradossa. Laajaa tunnustusta hän sai Bostonin sinfoniaorkesterin kantaesitettyä 13. tammikuuta 1900 hänen sävelrunonsa "Hiawatha". Terveydentilansa parannuttua huomattavasti Goldmark palasi vuonna 1902 New Yorkiin, jossa opetti pianonsoittoa ja sävellystä seuraavien kahden vuosikymmenen ajan. Hän myös kiersi monesti Yhdysvalloissa ja Kanadassa pitämässä luentoresitaaleja Richard Wagnerin musiikista. Vuonna 1907 Goldmark oli perustamassa New Yorkin Bohemians-klubia, jonka puheenjohtajana hän toimi vuosina 1907–1910 ja vuodesta 1926 kuolemaansa. Näiden kausien välissä johtoasemassa oli viulisti Franz Kneisel.
Vuonna 1909 Goldmark sai Paderewski-palkinnon pianokvartetostaan (op. 12). 14. maaliskuuta 1914 Bostonin sinfoniaorkesteri kantaesitti hänen sävelrunonsa "Samson" ja 30. tammikuuta 1919 hänen puhtaasti orkestraalisen teoksensa "Requiem". Vuonna 1922 Goldmark sävelsi suurimman menestyksen hänelle tuoneen orkesteriteoksen "A Negro Rhapsody", jonka Josef Stránskýn johtamat New Yorkin filharmonikot kantaesittivät 18. tammikuuta 1923. Universal Edition julkaisi teoksen nuotit samana vuonna. "A Negro Rhapsody" toimi alkujaan rasismia vastaan ja sitä esitettiin säännöllisesti 1930-luvulle saakka; afroamerikkalaisten musiikki alkoi kuitenkin assimiloitua valkoisten musiikkiin, joten "A Negro Rhapsodyn" suosio vähitellen hiipui. Vuonna 1924 Goldmark sai nimityksen Juilliard Schoolin sävellyksen laitoksen johtoon. Aiemmin mainitsemattomien teosten ohella hän sävelsi esimerkiksi h-mollisonaatin viululle ja pianolle, pianoteoksia, lauluja, jousikvarteton ja teoksen "Four Pieces for violin and piano" ("Neljä kappaletta viululle ja pianoa"). Viimeksi mainituista kappaleista yksi "Call for the Plains" orkestroitiin vuonna 1922, kun siitä oli tullut Mischa Elmanin suosikkikappale. Goldmarkin johdolla opiskelivat muiden muassa George Gershwin, Vittorio Giannini, Aaron Copland, Frederick Jacobi ja Alexei Haieff.
Nowy Sączin piirikunta

Nowy Sącz () on yksi Vähä-Puolan voivodikunnan piirikunnista. Piirikunnan väkiluku oli vuoden 2019 lopussa 216 796. Kunnat Nowy Sączin piirikunnassa ovat Chełmiec, Gródek nad Dunajcem, Grybów, Kamionka Wielka, Korzenna, Krynica-Zdrój, Łabowa, Łącko, Łososina Dolna, Muszyna, Nawojowa, Piwniczna-Zdrój, Podegrodzie, Rytro ja Stary Sącz.
Vuoden 2019 lopussa piirikunnan asukkaista 50,2 prosenttia oli naispuolisia ja 49,8 miespuolisia. Alle 18-vuotiaat muodostivat 22,6 prosenttia piirikunnan väestöstä, työikäiset 61,8 prosenttia ja eläkeläiset 15,7 prosenttia väestön keski-iän ollessa 37,7 vuotta. Vuonna 2019 piirikunnassa syntyi 2 681 lasta. Nowy Sączin piirikunnan väkiluku on kasvanut lähes suoraviivaisesti koko 2000-luvun ajan ja sen ennustetaan kasvavan 230 193 asukkaaseen vuoteen 2050 mennessä.
Tonkpin alue

Tonkpin alue () on Montagnesin piirikuntaan kuuluva hallintoalue Norsunluurannikon länsiosassa. Sen pinta-ala on 12 284 neliökilometriä. Alueen hallinnollinen keskus on Man. Asukkaita on 992 600 henkeä (vuonna 2014).
Tonkpin alue rajoittuu pohjoisessa Bafingin, idässä Worodougoun ja Haut-Sassandran ja etelässä Guémonin ja Cavallyn alueisiin sekä lännessä Liberiaan ja Guineaan. Maisemaa leimaava alangot ja rikkonaiset ylängöt. Jokia ovat Sassandra ja Cavally. Kasvillisuus on etupäässä sademetsää. Vuotuinen sademäärä on 1300–2400 millimetriä. Hyötykaivannaisiin kuuluvat kulta, rautamalmi ja nikkeli. Suojelualueita ovat Mont Nimban ja Mont Sangbé.
Alue käsittää Biankouman, Dananén, Manin, Sipiloun ja Zouan-Hounienin departementit. Kuntia ovat Biankouma, Bin-Houye, Danané, Gbonné, Logoualé, Man, Sangouiné, Sipilou ja Zouan-Hounien. Asukkaat ovat etupäässä daneja.
Seudun pääelinkeino on maa- ja metsätalous. Tärkeimmät viljelykasvit ovat riisi, maniokki ja maissi. Vientituotteita ovat kaakao, kautsu, palmuöljy ja kahvi.
Suzuka Taka

Suzuka Taka (, s. 16. lokakuuta 1996 Hokkaidō) on japanilainen jääkiekkoilija, pelipaikaltaan hyökkääjä.
Taka kuului Japanin joukkueeseen Pyeongchangin talviolympialaisissa 2018, joissa hän pelasi viisi ottelua ilman tehopisteitä ja rangaistusminuutteja. Taka on edustanut Japania myös Malmön MM-kilpailuissa 2015, Kamloopsin MM-kilpailuissa 2016 ja Espoon MM-kilpailuissa 2019. Malmössa 2015 ja Kamloopsissa 2016 hän pelasi viisi ottelua ilman tehopisteitä tai rangaistusminuutteja. Espoossa 2019 hän pelasi viisi ottelua tehopistein 0+1=1 keräten neljä rangaistusminuuttia.
Montagnesin piirikunta

Montagnesin piirikunta on yksi Norsunluurannikon piirikunnista. Alue sijaitsee maan länsiosassa ja sen ympärillä ovat Liberian ja Guinean valtiot lännessä, Woroban piiri pohjoisessa, Sassandra-Marahouén piirikunta idässä ja Bas-Sassandra etelässä.
Perustaminen.
Montagnesin piirikunta perustettiin Norsunluurannikon osa-alueiden hallinnollisessa uudelleenjärjestelyssä vuonna 2011. Piirikunta muodostettiin yhdistämällä Dix-Huit Montagnesin ja Moyen-Cavallyn entiset alueet.
Oświęcimin piirikunta

Oświęcim () on yksi Vähä-Puolan voivodikunnan piirikunnista. Piirikunnan väkiluku oli vuoden 2019 lopussa 153 486. Kunnat Oświęcimin piirikunnassa ovat Brzeszcze, Chełmek, Kęty, Osiek, Oświęcim, Polanka Wielka, Przeciszów ja Zator.
Vuoden 2019 lopussa piirikunnan asukkaista 51,4 prosenttia oli naispuolisia ja 48,6 miespuolisia. Alle 18-vuotiaat muodostivat 17,7 prosenttia piirikunnan väestöstä, työikäiset 59,9 prosenttia ja eläkeläiset 22,4 prosenttia väestön keski-iän ollessa 42,4 vuotta. Vuonna 2019 piirikunnassa syntyi 1 504 lasta. Oświęcimin piirikunnan väkiluvun ennustetaan pienenevän 135 099 asukkaaseen vuoteen 2050 mennessä.
Chrono

Chrono on Squaren kehittämä ja julkaisema roolipelisarja. 
Historia.
"Chrono"-pelisarjaan kuuluu kolme eri osaa ja yksi huhuttu jatko-osa. Sarjan ensimmäinen peli oli "Chrono Trigger".
Toinen peli oli vain Japanissa vuonna 1996 julkaistu "Radical Dreamers". Peli oli saatavana SNES-konsolin lisäosan Satellaviewin kautta eikä se koskaan saanut suurta suosioita pelaajien keskuudessa. Osasyynä tähän oli varmasti pelin lajityyppi: tekstiseikkailu. Osin tästä syystä monet fanit eivät laske peliä osaksi "Chrono"-sarjaa, mutta peli selvästi mainitsee hahmoja ja esineitä sekä "Chrono Triggeristä" että myöhemmin "Chrono Crossista".
Vuonna 1999 Sonyn PlayStationille julkaistiin "Chrono Cross", joka siirsi pelin kolmiulotteiseen maisemaan.
Square rekisteröi tavaramerkin "Chrono Break" vuonna 2001, mutta antoi sen vanhentua.
Vuonna 2017 Takashi Tokita kertoi että "Chrono Break" nimellä oli suunniteltu uutta peliä mutta se ei johtanut mihinkään. Yleisluontoinen idea kuitenkin siirtyi peliin "Final Fantasy Dimensions II".
Muuta.
"Final Fantasy Chronicles" sisälsi "Final Fantasy IV" ja "Chrono Trigger" peleistä muokatut versiot, joista jälkimmäisessä oli lisää välianimaatioita.
Boris Tatušin

Boris Georgijevitš Tatušin (, 31. maaliskuuta 1933 Moskova, Venäjän SFNT – 15. tammikuuta 1998 Moskova, Venäjä) oli Neuvostoliittoa edustanut jalkapalloilija ja olympiavoittaja.
Tatušin kuului Neuvostoliiton miesten maajoukkueen kokoonpanoon sen voittaessa olympiakultaa Melbournessa 1956. Hän pelasi maajoukkueessa yhteensä 25 ottelua ja teki niissä seitsemän maalia. Seurajoukkuetasolla Tatušin edusti muun muassa Moskovan Spartakia jossa voitti neljä Neuvostoliiton mestaruutta ja yhden Neuvostoliiton cup-mestaruuden.
Boris Razinski

Boris Davidovitš Razinski (, 12. heinäkuuta 1933 Ljubertsy, Venäjän SFNT – 6. elokuuta 2012 Moskova, Venäjä) oli Neuvostoliittoa edustanut jalkapallomaalivahti ja olympiavoittaja. Hän pelasi myös hyökkääjänä.
Razinski kuului Neuvostoliiton miesten maajoukkueen kokoonpanoon sen voittaessa olympiakultaa Melbournessa 1956. Tavallisesti kakkosmaalivahtina Lev Jašinin jälkeen pelannut Razinski pelasi olympiaturnauksessa yhden, 4–0-voittoon Indonesiaa vastaan päättyneen, ottelun. Seuratasolla Razinski edusti muun muassa Moskovan TsSKAa jossa voitti Neuvostoliiton cup-mestaruuden vuonna 1955. Hän voitti Moskovan Spartakissa Neuvostoliiton mestaruuden vuonna 1953. Razinski kuoli 79-vuotiaana 6. elokuuta 2012.
Kimmelsara

Kimmelsara ("Carex lurida") on sarakasvien (Cyperaceae) heimoon, sarojen ("Carex") sukuun kuuluva kasvilaji, jota käytetään koristekasvina. Luontaisena kimmelsaraa kasvaa Pohjois- ja Etelä-Amerikassa. Sitä tavataan erilaisilla kosteilla kasvupaikoilla, kuten lampien rannoilla sekä kosteilla kalkkipitoisilla niityillä. Kimmelsara kasvaa noin 40–100 cm korkeaksi ja kukkii touko–syyskuussa.
Puutarhassa kimmelsara sopii istutettavaksi joko täyteen auringon valoon tai puolivarjoon kostealle kasvupaikalle, kuten kosteikkopuutarhaan vesiaiheen reunamille.
Waukegan

Waukegan on noin 85 000 asukkaan kaupunki Yhdysvalloissa Illinoisin osavaltiossa. Waukegan sijaitsee Michiganjärven lounaisrannalla Chicagosta pohjoiseen. 
Historia.
Vuonna 1916 kaupungissa oli 20 244 asukasta, muun muassa muutamia satoja suomalaisia, joilla oli oma seurakunta. Siihen aikaan siellä oli suuri rautalankatehdas ja satama, ja sieltä harjoitettiin maataloustuotteiden vientiä.
Jožef Betsa

Jožef Jožefovytš Betsa (, , , 6. marraskuuta 1929 Mukačevo, Tšekkoslovakia – 24. helmikuuta 2011 Mukatševe, Ukraina) oli Neuvostoliittoa edustanut jalkapalloilija ja olympiavoittaja.
Betsa kuului Neuvostoliiton miesten maajoukkueen kokoonpanoon sen voittaessa olympiakultaa Melbournessa 1956. Seurajoukkuetasolla Betsa edusti muun muassa Moskovan TsSKAa jossa voitti Neuvostoliiton cup-mestaruuden vuonna 1955.
Lutherin Raamattu

Lutherin Raamattu () on Martti Lutherin tekemä saksankielinen raamatunkäännös. 
Uusi testamentti julkaistiin ensimmäisen kerran vuonna 1522 ja täydellinen Raamattu, joka sisälsi Vanhan ja Uuden Testamentin sekä apokryfiset kirjat, vuonna 1534. Lutherin raamattu oli ensimmäinen Raamatun täydellinen käännös saksaksi, joka perustuu pääasiassa alkuperäisiin heprealaisiin ja kreikkalaisiin teksteihin eikä latinankieliseen Vulgataan.
Vasta keksittyjen painokoneiden ansiosta käännöstä levitettiin laajalti, ja se vaikutti merkittävästi nykypäiväisen saksan kielen kehitykseen.
Sergei Slonimski

Sergei Mihailovitš Slonimski (; 12. elokuuta 1932 – 9. helmikuuta 2020 Pietari) oli venäläinen säveltäjä.
Slonimski syntyi kirjailija Mihail Slonimskin perheeseen ja oli Nicolas Slonimskin sisaruksenpoika. Slonimski opiskeli Orest Evlahovin ja Vladimir Nilsenin johdolla Pietarin konservatoriossa, josta valmistui vuonna 1955. Hän oli suorittanut opintoja myös Moskovassa vuosina 1943–1950. Hän liittyi Pietarin konservatorion henkilökuntaan sävellysopettajana vuonna 1959. Slonimski sai Venäjän SFNT:n kansantaiteilijan arvon vuonna 1987 ja Venäjän valtionpalkinnon vuonna 2001. Hänen johdollaan opiskelivat muiden muassa Vladislav Tšernušenko, Vasili Sinaiski ja Juri Simonov. Hän opetti myös kolmansista maista tulleita opiskelijoita.
Slonimski sai vaikutteita eri aikakausilta ja myös jazzista, rockista sekä kansanmusiikkiperinteistä. Hän yhdisteli läntisiä ja slaavilaisia piirteitä toisin kuin monet aikalaiset, joista esimerkiksi Alfred Schnittkeen ja Edison Denisoviin vaikuttivat enemmän läntiset, Georgi Sviridoviin ja Valeri Gavriliniin slaavilaiset. Slonimskin tuotantoon kuuluu esimerkiksi kahdeksan oopperaa, 34 sinfoniaa, kamarimusiikkia, balettia, oratorioita, musiikkia kansansoittimille ja pedagogisia sävellyksiä lapsille. 1960-luvulla Slonimski teki myös kaksitoistasäveljärjestelmällä laadittuja sävellyksiä, joihin hallinto ei kuitenkaan suhtautunut suopeasti.
Imre Farkas

Imre András Farkas (vuodesta 2002 András Kassai-Farkas, 23. kesäkuuta 1935 Budapest – 10. elokuuta 2020 Budapest) oli unkarilainen ratameloja ja olympiamitalisti.
Farkas kilpaili kanadalaiskanooteissa joissa saavutti kaksikoissa olympiapronssia 10 000 metrillä Melbournessa 1956 ja 1 000 metrillä Roomassa 1960 sekä EM-pronssia 1 000 metrillä Gentissä 1957. Myöhemmin muun muassa taiteilijana ja uskonnollisena saarnaajana toiminut Farkas kuoli 85-vuotiaana 10. elokuuta 2020.
Puumalan kirjasto

Puumalan kirjasto tai Puumalan lähikirjasto on Puumalan kirkonkylällä toimiva yleinen kirjasto. Se on kunnankirjasto, mutta myös osa Mikkelin seutukirjastoa ja Lumme-kirjastoja. Lumme-kirjastokimpan aineistot ovat kirjastokimppaan osallistuvien kuntien asukkaiden lainattavissa.
Puumalan ensimmäinen kirjasto perustettiin vuonna 1872. Nykyiset kirjastotilat sijaitseva Puumalan torin laidalla.
Farkas

Farkas on muun muassa seuraavien unkarilaisten henkilöiden sukunimi:
Sulkavan kirjasto

Sulkavan kirjasto on Sulkavalla toimiva yleinen kunnankirjasto. Sulkavan kirkonkylällä sijaitsevan Sulkavan pääkirjaston ohella Sulkavan Lohilahden alakoululla toimii rajoitetummin avoinna oleva Lohilahden lainausasema. Lisäksi tarjotaan verkkokirjaston palveluja.
Sulkavan pääkirjaston lähistöllä toimii esimerkiksi Sulkavan yhtenäiskoulu ja Sulkavan lukio. Elokuussa 2020 uutisoitiin, että Sulkavan pääkirjastossa opiskeli ja työskenteli paikkakuntalaisten ohella päivittäin joukko mökkiläisiä etäyhteyksien avulla.
Yachimata

Yachimata () on Japanin kaupunki Honshūn saarella Kantōn alueella Chiban prefektuurissa. Se sijaitsee sisämaassa prefektuurin pohjoisosassa Shimōsan ylängöllä. Yachimatassa on 68 776 asukasta (heinäkuussa 2020) ja sen pinta-ala on 74,94 neliökilometriä.
Edo-kaudella 1600–1800-luvuilla Yachimatan aluetta käytettiin laidunmaana. Meiji-restauraation jälkeen 1870-luvulla alueelle asutettiin entiseen sotilasluokaan kuuluvia köyhiä perheitä ja sitä alettiin raivata maanviljelykseen. Nämä uudisasukkaat korvautuivat kuitenkin myöhemmin lähialueilta muuttaneella väestöllä. Yachimata on yksi Japanin tärkeimmistä maapähkinöiden tuotantoalueista, ja sinne on sijoittunut maapähkinöitä käyttävää elintarviketeollisuutta. Siellä viljellään myös vihanneksia ja harjoitetaan karjataloutta. 1900-luvun lopulta lähtien Yachimata on kasvanyt myös yhtenä Suur-Tokion esikaupungeista. Kaupunkioikeudet Yachimata sai vuonna 1992.
Yachimataa palvelee JR Higashi-Nihonin Sōbu-päälinja.
Allegiant Stadium

Allegiant Stadium on amerikkalaisen jalkapallon stadion Paradisessa Clarkin piirikunnassa Nevadan osavaltiossa Yhdysvalloissa. Stadion avattiin vuonna 2020. Stadionin pääkäyttäjät ovat Las Vegas Raiders (NFL) ja UNLV Rebels (NCAA). 
Stadion avattiin virallisesti 31. heinäkuuta 2020 ja sen arvioitiin maksaneen noin 1,6 miljardia dollaria.
Wolfgang Windgassen

Wolfgang Windgassen (26. kesäkuuta 1914 Annemasse – 8. syyskuuta 1974 Stuttgart) oli saksalainen oopperalaulaja, äänialaltaan tenori. 
Windgassen syntyi Ranskassa saksalaisille laulajavanhemmille ja aloitti lauluopintonsa isänsä Fritz Windgassenin johdolla. Hän jatkoi opintojaan Stuttgartin konservatoriossa. Debyyttinsä Windgassen teki vuonna 1941 Alvaron roolissa oopperassa "Kohtalon voima" Pforzheimissa. Vuonna 1945 hän liittyi Württembergisches Staatstheaterin esiintyjistöön, jossa siirtyi lyyrisistä rooleista enemmän sankaritenorille ("Heldentenor") ominaisiin rooleihin. Hän lauloi Württembergisches Staatstheaterissa vuoteen 1972. 
Windgassen pääsi kansainvälisen huomion kohteeksi esiinnyttyään ensimmäisessä toisen maailmansodan jälkeen pidetyssä Bayreuthin festivaalissa vuonna 1951. Hän esiintyi myös La Scalassa, Pariisissa ja Covent Gardenissa. Metropolitan-oopperassa hän teki ensimmäisen esiintymisensä tammikuussa 1957. Windgassen osallistui useiden Richard Wagnerin oopperoiden levytyksiin.
Anna Maria Canali

Anna Maria Canali (17. tammikuuta 1918 Lucca – 26. tammikuuta 2016 Monaco) oli italialainen oopperalaulaja, äänialaltaan mezzosopraano.
Canali esiintyi urallaan yli 120:ssa oopperassa etenkin La Scalassa. Hän tuli tunnetuksi muun muassa Meg Pagen roolista ("Falstaff"), jonka hän tulkitsi La Scalan lisäksi esimerkiksi Wienissä ja Chicagossa. Canali osallistui useiden oopperoiden, kuten "Falstaffin", "Cavalleria rusticanan", "Madama Butterflyn", "Gianni Schicchin", "Sevillan parturin", "Rigoletton", "Kohtalon voiman" ja "Otellon" levytyksiin.
Canali meni vuonna 1946 Firenzessä naimisiin yhdysvaltalaisen kapteeni John Richard Nygaardin kanssa.
Witold Rowicki

Witold Rowicki (26. helmikuuta 1914 Taganrog – 1. lokakuuta 1989 Varsova) oli puolalainen kapellimestari.
Rowicki opiskeli Krakovan musiikkiakatemiassa, josta valmistui vuonna 1938 viulistina ja alttoviulistina. Hän soitti toisen maailmansodan aikana molempia instrumentteja Krakovan filharmonisessa orkesterissa ja opetti viulunsoittoa musiikkiakatemiassa. Maaliskuussa 1945 Rowicki perusti uudelleen Puolan kansallisen radiosinfoniaorkesterin. Hän sai toisen maailmansodan jälkeen myös nimityksen Puolan radion musiikkijohtajaksi Katowicessä. Vuonna 1950 hän siirtyi Varsovaan, jossa perusti Varsovan kansalliset filharmonikot. Hän toimi orkesterin taiteellisena johtajana ja kapellimestarina vuosina 1950–1955 ja 1958–1977. Rowicki johti vuodesta 1965 myös oopperaa Varsovan suurteatterissa ja toimi vuosina 1983–1985 Bambergin sinfoniaorkesterin pääkapellimestarina. Vierailevana kapellimestarina hän johti esimerkiksi Concertgebouw-orkesteria, Lontoon sinfoniaorkesteria, Philharmonia-orkesteria ja Staatskapelle Berliniä.
Rowicki teki yhteistyötä johtavien soitinsolistien, kuten Martha Argerichin, Sviatoslav Richterin, Arturo Benedetti Michelangelin ja David Oistrahin kanssa. Hänen levytyksiään on julkaistu Deutsche Grammophonilla, EMI:llä ja Philipsillä. Rowickin arvostetuimpiin levytyksiin kuuluu hänen 1960–1970-lukujen vaihteessa Lontoon sinfoniaorkesterin kanssa johtamansa Antonín Dvořákin sinfonioiden sarja. Hän tuli tunnetuksi myös puolalaisten säveltäjien, kuten Karol Szymanowskin, Witold Lutosławskin, Wojciech Kilarin ja Grażyna Bacewiczin orkesteriteosten tulkitsijana.
Ferdinand Ohrt

Ferdinand Christian Peter Ohrt (17. marraskuuta 1873 – 5. joulukuuta 1938) oli tanskalainen kielitieteilijä ja uskontohistorioitsija ja "Kalevalan" kääntäjä ja tutkija.
Ohrt oli lapsena Topeliusta lukiessaan ihastunut Suomeen. Käydessään Sorøn koulua Ohrt sai sattumalta käsiinsä suomalais-saksalaisen kielikirjan, josta hän alkoi opetella suomea. Yliopisto-opinnot aloitettuaan hän alkoi lukea "Kalevalaa" ja teki meritse ensimmäisen matkansa Suomeen. Päästyään Sorøn koulun opettajaksi 1902 hän toimitti tanskalaisen käännöksen "Kalevalan" kuudesta ensimmäisestä runosta ja liitti niihin asiaselityksiä. Käytyään Suomessa kieltä oppimassa 1905 ja tutustumassa 1906 sekä Suomen että Venäjän Karjalan runolauluun hän julkaisi "Kalevalasta" käännöksen taitavasti tehtynä lyhennelmänä (noin 10 000 säettä) sekä 1908 selonteon, joka seuraavana vuonna ilmestyi suomeksi nimellä "Kalevala kansanrunoelmana ja kansalliseepoksena".
Ohrt teki käännöksiä myös useista "Kantelettaren" runoista tieteellisine selityksineen (Sorøn opiston ohjelmassa 1906 ja "Danske Studier" 1912). Käytyään 1911 tutkimassa Suomen kielioloja hän julkaisi "Sønderjydske Aarbøgerissä" 1912 laajan kuvauksen "Oversigt over Forholdet mellem Finsk og Svensk i Finland", joka sisältää suomalaisuuden historian Ruotsin vallan ajoilta asti.
Pertsa ja Kilu (elokuva)

Pertsa ja Kilu on vuonna 2021 ensi-iltansa saanut suomalainen lastenelokuva, jonka on ohjannut Taavi Vartia. Elokuva perustuu Väinö Riikkilän "Pertsa ja Kilu" -kirjasarjan romaaniin "Viimeiset kaanit". Elokuvan ensi-illan piti olla alun perin vuonna 2020, mutta se siirrettiin koronaviruspandemian vuoksi.
"Pertsa ja Kilu" sai ensi-iltansa 14. heinäkuuta 2021.
Elokuvasta on tekeillä Taavi Vartian ohjaama jatko-osa, jonka on määrä saada ensi-iltansa vuodenvaihteen 2022 tienoilla.